CELEX: 62014CN0599
Language: ro
Date: 2014-12-19 00:00:00
Title: Cauza C-599/14 P: Recurs introdus la 19 decembrie 2014 de Consiliul Uniunii Europene împotriva Hotărârii Tribunalului (Camera a șasea extinsă) din 16 octombrie 2014 în cauzele conexate T-208/11 și T-508/11: Liberation Tigers of Tamil Eelam (LTTE)/Consiliul Uniunii Europene

16.3.2015   
            
            
               RO
            
            
               Jurnalul Oficial al Uniunii Europene
            
            
               C 89/6
            
         Recurs introdus la 19 decembrie 2014 de Consiliul Uniunii Europene împotriva Hotărârii Tribunalului (Camera a șasea extinsă) din 16 octombrie 2014 în cauzele conexate T-208/11 și T-508/11: Liberation Tigers of Tamil Eelam (LTTE)/Consiliul Uniunii Europene
   (Cauza C-599/14 P)
   (2015/C 089/07)
   Limba de procedură: engleza
   
      Părțile
   
   
      Recurent: Consiliul Uniunii Europene (reprezentanți: B. Driessen, E. Finnegan, și G. Etienne, agenți)
   
      Celelalte părți din procedură: Liberation Tigers of Tamil Eelam (LTTE), Regatul Țărilor de Jos, Regatul Unit al Marii Britanii și Irlandei de Nord, Comisia Europeană
   
      Concluziile recurentului
   
   Recurentul solicită Curții:
   
               —
            
            
               anularea hotărârii atacate;
            
         
               —
            
            
               soluționarea în mod definitiv a aspectelor care fac obiectul prezentului recurs și respingerea acțiunilor și
            
         
               —
            
            
               obligarea reclamantului din cauzele conexate T-208/11 și T-508/11 la plata cheltuielilor efectuate de Consiliu în primă instanță și în cadrul prezentului recurs.
            
         
      Motivele și principalele argumente
   
   În hotărârea atacată, Tribunalul a anulat înscrierea LTTE pe lista de înghețare a fondurilor pentru motive legate exclusiv de procedura utilizată pentru adoptarea măsurilor în cauză. Consiliul susține că Tribunalul a greșit în următoarele privințe:
   Primul motiv: Tribunalul a reținut în mod greșit că Consiliul era obligat să demonstreze, în expunerea de motive, că verificase că activitatea autorității aflate la originea înscrierii în statul terț era exercitată cu suficiente garanții. Deși admite că activitatea autorității competente dintr-un stat terț trebuie încadrată printr-o legislație și o practică ce respectă drepturile fundamentale ale persoanelor vizate, Consiliul apreciază că Tribunalul comite o eroare de drept atunci când impune ca expunerea de motive să conțină aceste informații.
   Al doilea motiv: Tribunalul a comis o eroare de drept în aprecierea utilizării de către Consiliu a informațiilor din domeniul public. În plus, Tribunalul a respins în mod greșit utilizarea de către Consiliu a unor informații provenite din surse deschise. Mai mult, acesta a considerat în mod greșit că Consiliul ar fi trebuit să solicite unei autorități competente examinarea articolelor de presă invocate în expunerea de motive. În sfârșit, acesta concluzionează în mod greșit că refuzul său de a reține referirea efectuată de Consiliu la informații provenite din surse deschise ar trebui să determine anularea deciziei atacate.
   Al treilea motiv: Tribunalul s-a înșelat atunci când nu a concluzionat că ordinul de interzicere din Regatul Unit constituia un temei suficient pentru înscrierea LTTE pe listă. Nu numai că interpretarea Tribunalului nu are temei juridic, ci aceasta are drept consecință faptul că o entitate poate împiedica înscrierea sa pe listă în temeiul Poziției comune 931 refuzând să conteste înscrierea sau interzicerea sa în statul membru de la care emană decizia prevăzută la articolul 4 alineatul (1) din Poziția comună 931. De altfel, raționamentul Tribunalului este incompatibil cu Hotărârea „Kadi II”.